
	[bookmark: nev]DOMA PETRA
Színháztudomány
MA, 3. félév
Károli Gáspár Református Egyetem
Bölcsészettudományi Kar
	






Témavezetők:
	Prof. Dr. Duró Győző
megh. előadó, MKE

	Dr. habil. Kiss Gabriella
egyetemi docens, KRE BTK




Az Idegen vonzásában. Sadayakko és Sumako színésznői (ön)definíciója a nyugati és a japán színházművészetben

Dolgozatomban két olyan színésznő (ön)definícióját vizsgálom, akik, bár kortársak voltak, teljesen másképp gondolkodtak mind a japán színházról, mind a nők társadalmi helyzetéről és szerepéről. A tradicionális Japán értékeit képviselő Kawakami Sadayakko pályájának csúcsán is gésaként tekintett önmagára, s csak akkor nevezte magát színésznőnek, amikor megteremtette a japán színésznőképzés keretfeltételeit. Matsui Sumako ellenben fiatal korától kezdve tudatosan készült erre a pályára, s a „modern” japán nő mintájaként nyugati típusú, hivatásos színésznőként definiálta magát.
Kérdésfeltevéseim a Meiji-restaurációt (1868) követő japán és a történeti avantgárd jegyében szerveződő európai színházi kultúrát meghatározó Idegennek és Sajátnak a viszonyára irányulnak. Ezért a két színésznői önkép vizsgálata során egyaránt figyelembe veszem a színészi test és a megtestesített szerep kapcsolatát, az adott kulturális diskurzus szubjektum modelljeit és a színészi önértelmezést meghatározó normákat. Tézisem szerint e két öndefiníció révén az eurocentrikus („nyugati”) és a hagyományos (japán) tekintetek kereszttüzében ismerhetjük meg azt az épp átalakulóban lévő, kelet-ázsiai színházat, amely a színészi test szemiotizálhatóságának felmutatása révén szembesítette a nyugati színház dramatikus diskurzusát önnön logocentrikus vonásaival.
Ehhez elengedhetetlen a Kawakami-társulat azon előadásainak elemzése, amelyek egyrészt erős vizuális hatásmechanizmusaik, másrészt a kabuki-hagyománynak az európai dramaturgia szerinti átalakítása révén kezdtek párbeszédet a Nyugattal. Így a színházi avantgárd olyan alakjaira, mint Edward G. Craig, Isadora Duncan vagy Loïe Fuller, azok az interkulturális előadások gyakoroltak hatást, melyek nem a tradíció idegenségével akartak szembesíteni, hanem a japán színjátszás nyugati „kolonializálhatóságának” kereteit teremtették meg.
Vizsgálatomnak ezért képezik tárgyát azon előadások (pl. A világ körül), melyek rekonstrukciója során megfigyelhető a társulatnak a Nyugathoz fűződő ambivalens viszonya. Ráadásul A gésa és a lovag, illetve a Babaszoba című előadások főszerepével azonosított Sadayakko és Matsui Sumako alakításainak elemzése révén láthatóvá válik az az út, melyen haladva Nyugat és Kelet egymás projekciós felületévé vált, s mindkét kultúrkör a saját színházi eszményeit vetítette bele a másikba és annak színésznőibe.



